## Møtebok/protokoll for Askim menighetsråd

|  |  |
| --- | --- |
| **Møtedato:** | 19. mai 2022 |
| **Møtetid:** | Kl 18.00 |
| **Møtested:** | Møterom, Bøndenes Hus |
| **Bønn:** | Espen Halvorsen |
|  |  |
|  |  |
|  |  |
|  |  |

**Til stede fra menighetsrådet:** Espen Halvorsen, Thor Hals, Eva Witzøe, Odd-Kenneth Sydengen, Markus Andre Hågensen, Marit Fredheim, Magne Thorbjørnsen (sokneprest), Gunnlaug Brenne (kirkeverge).

Dessuten deltok prost Kåre Rune Hauge under hele møtet og ungdomsarbeiderne Carl Otto Jordan og Marita Mogen Solbakken under sak 37/2022.

**Forfall:** Ann-Christin Wøien, Ida Marie Nielsen

**Saksliste**

**MR-sak 35/2022 Godkjenning av innkalling og agenda**

*Saken gjelder:* Protokoll fra MR-møte den 21. april 2022 var ikke sendt ut. Dette vil bli ordnet i løpet av kort tid.

*Vedtak:* Innkalling og agenda for møtet 19. mai ble godkjent. Protokoll fra møtet 21. april vil bli ettersendt.

**MR-sak 36/2022 Status drift/personal v/sokneprest**

*Saken gjelder:* MR-medlemmene har fått tilsendt en skriftlig orientering fra soknepresten i forkant av møtet.

*Drøfting:* Notatet ble kommentert og supplert. Stillingen som trosopplærer (60%) lyses ut.

Det er viktig å få bedre lydanlegg i kirken snarest. Menigheten kan legge til det som trenges utover de kr 60.000 vi får fra FR. David bes jobbe fram et forslag til riktig løsning. Det finnes et demoanlegg i Tomter som vi muligens kan bruke mens vi venter på en permanent ordning.

Den nye biskopen kommer på besøk 9. juni.

50-årskonfirmantene møtes 12. juni og 2. oktober.

Åshild ber om at en representant fra Askim MR deltar i forberedelsen av en inspirasjonssamling for frivillige. Vi spør Jo Frislid. Hvis han ikke kan, stiller Eva.

 Det er kommet et brev fra diakonen om etablering av en ressursgruppe – utvidet diakoniutvalg. MR bifaller forslaget. Grethe Tennefoss foreslås som MRs representant. Eva tar kontakt.

 Kommunen viser igjen interesse for å kjøpe Grøtvedt menighetssenter. Det har vært et møte med Synnøve Rambek og Hilde Brandsrud fra kommunen om dette. Saken er ikke politisk behandlet. Det skal avholdes en takst. Hvis denne ligger nær 23 mill., kan vi fortsette diskusjonen. Det blir nytt møte i kommunen i august. Det viktigste for oss er at vi får midler til å få satt opp et nytt menighetshus ved kirkekontorene.

 Det er en utfordring å finne egnede lokaler for søndagsskolen.

*Vedtak:* MR tar orienteringen rundt status drift/personal til orientering. Arbeidet med nytt lydanlegg får høy prioritet.

**MR-sak 37/2022 Samtale med ungdomsarbeidere**

*Saken gjelder:* Vi har igjen å få snakket med våre ungdomsarbeidere. Selv om Carl Otto skal slutte i sitt vikariat, ønsker vi både hans og Marita sine synspunkter, erfaringer og anbefalinger på det videre ungdomsarbeidet i vår menighet.

*Drøfting:* Det har vært utfordrende å drive ungdomsarbeid under pandemien. Satsingen på konfirmantene har vært en meningsfull oppgave. Det var enighet om at vi må satse på yngre ungdom og følge dem opp gjennom og etter konfirmasjonstiden. Ledertrening for ungdom blir veldig viktig framover. Prosten oppfordret oss til å tenke stort om det som var gjort. Selv om ikke alt har gått som ønsket, er frø blitt sådd. Magne foreslo at vi satset på leirer, gjerne om vinteren. Det er viktig med støtte fra menigheten, og ny ungdomsarbeider må ha en arbeidsgruppe rundt seg.

*Vedtak:* MR takker ungdomsarbeiderne for innsatsen og ønsker dem lykke til videre. Det etableres en arbeidsgruppe som til støtte for ungdomsarbeideren som skal ansettes.

**MR-sak 38/2022** **Besøk av prost Kåre Rune Hauge**

*Saken gjelder.* Prosten blir med på hele vårt MR-møte. Under denne saken ønsker vi en orientering fra prosten på hans rolle i prostiet og status i arbeidet. Hva ser prosten som viktige fokusområder fremover? Vi vil også få kommentert vedlagte soknestatistikk.

*Drøfting:* Det ble poengtert at menighetsrådet er det viktigste rådet i kirken. Vi må tenke på at ting kan gjøres annerledes og til andre tider/dager, og vi må være bevisst vårt samfunnsansvar og være klar over at vårt samfunn er livssynsåpent, ikke livssynsnøytralt. Vår kirke er god på kriser og på dem som er utenfor, men ikke like god på de vellykkede. Vi må være bevisst på at det foregår en urbanisering av samfunnet. Lørdagsdåp er positivt. Menighetsrådets ansvar er å være ambassadører for kirken. Prosten er mellommann mellom biskopen og prestene og biskopens representant lokalt. Han har tilsyn med prestene og med helheten.

*Vedtak:* Saken ble tatt til orientering.

**MR-sak 39/2022 Orienteringer fra siste møte i FR**

*Saken gjelder:* Thor Hals gir oss en orientering fra siste møte i FR.

*Drøfting:* Da både Thor og Odd-Kenneth hadde forfall til dette møtet, ga Gunnlaug en kort orientering: På grunn av økte kostnader søkes det om ekstrabevilgning. Det er iverksatt innsparingstiltak. Dette får konsekvenser for kirkegårdsarbeidere, annonsering, innkjøp og kirketjenere, til sammen ca. 1 mill. Kirkegårdsarealene har vært festet, men skal overføres. Vi må fortsatt betale kr. 400.000 årlig inntil overføring skjer.

*Vedtak:* Saken tas til orientering.

**MR-sak 40/2022 Stiftelsen Askim Prestegård**

*Saken gjelder:* Hva er MR sitt inntrykk av SAP etter det felles møtet som fant sted på forrige MR-møte? Vi må nå tenke valg. Dette skal gjennomføres innen utgangen av juni. Ida Marie har meddelt at hun ikke har kapasitet til å delta i valgkomiteen. Øvrige medlemmer av denne er Odd-Kenneth og Espen.

*Drøfting:* Dialogen på MR-møtet var god. MR er litt betenkt på planene for låven. Valg av nytt styre skal avholdes innen utgangen av juni. Det må velges en erstatning for Ida Marie i valgkomiteen. Tormod er på valg som styreleder. Bent Reidar går ut av styret.

*Vedtak:* Marit erstatter Ida Marie i valgkomiteen. Møte i valgkomiteen avholdes i uke 21.

**MR-sak 41/2022 Orienteringer/oppfølging av saker**

Orienterings-/oppfølgingssaker:

* Status rundt utlysning av ny ungdomsarbeider
* Status Grøtvedt. Kirkevergen og leder MR har hatt møte med Synnøve Rambek og kommunen torsdag 16. mai. Det gis en statusrapport i møtet.
* Besøk av ny biskop i vårt prosti vil være 9. juni. Hold av denne kvelden.
* 50-års konfirmanter. Her trengs det hjelp fra MR til gjennomføring av første pulje den 12. juni.
* Samling for MR, kirkeverter og klokkere, brev fra Åshild, Kirkefag og kommunikasjon
* Brev fra diakon vedrørende diakoniutvalg

*Drøfting:* Når det gjelder annonsering av stilling som trosopplærer, får Magne fullmakt til å bruke det han anser som nødvendig til utlysning av denne. De øvrige punktene ble behandlet under sak 36/2022.

Møtet hevet klokka 21.00

Espen Halvorsen (sign.)

Leder i rådet

 Marit Fredheim

 Sekretær i rådet